****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 021-05/18-01/22**

**URBROJ: 2123-05-01-18-1**

**U Šandrovcu, 16.07.2018.**

**Z A P I S N I K**

**sa 10. sjednice Općinskog vijeća općine Šandrovac održane 10.07.2018. sa početkom u 20,00 sati**

**Prisutni:** Halapa Nikola, Husnjak Damir, Solar Biljana, Miroslav Sokolić, Marica Petreković, Sven Perec, Igor Škudar, Slaven Kurtak i Ormanović Ranko (došao u 20,47 sati)

**Odsutni:** Žager Stjepan, Danijel Bedeković

**Ostali prisutni:** općinski načelnik Općine Šandrovac, Josip Dekalić, zamjenik općinskog načelnika, Željko Đipalo, Ivana Fočić, pročelnica JUO Općine Šandrovac, Dajana Perhot, referent za računovodstvo i financije Općine Šandrovac, Damir Kolar, mag.ing.agr, ravnatelj Doma za starije i nemoćne osobe Šandrovac

**Zapisničar:** Martina Bedeković

 Predsjedavajući je pozdravio prisutne i utvrdio kvorum.

Vijećnik Miroslav Sokolić zatražio je nadopunu Dnevnog reda sa dodatnom točkom u kojoj traži raspravu o žalbi Načelnika Općine Šandrovac, za nadzorom zakonitosti akata Općinskog vijeća Općine Šandrovac donesenih na 9. sjednici Općinskog vijeća Općine Šandrovac koja je upućena Ministarstvu uprave.

Predsjedavajući je dao nadopunjeni Dnevni red na usvajanje. U trenutku glasanja bilo je prisutno 8 vijećnika, te je Dnevni red usvojen jednoglasno sa 8 glasova ZA od strane Općinskog vijeća.

**D N E V N I R E D**

1. Aktualni sat,
2. Usvajanje zapisnika sa 9. sjednice Općinskog vijeća Općine Šandrovac,
3. Usvajanje Odluke kojom se daje suglasnost za zajedničko sufinanciranje izvanrednog

 održavanja županijskih i lokalnih cesta u 2018. godini na području Općine Šandrovac,

1. Usvajanje Programa raspolaganja poljoprivrednim zemljištem u vlasništvu Republike

 Hrvatske na području Općine Šandrovac,

1. Davanje suglasnosti na Statut Doma za stare i nemoćne osobe Šandrovac,
2. Rasprava o žalbi Načelnika Općine Šandrovac na Odluke donesene na 9. sjednici

 Općinskog vijeća Općine Šandrovac.

**Točka 1.**

**Aktualni sat.**

\*\*Predsjedavajući: „Ja bih prvo nešto pitao. Dobili smo dvije zamolbe, jednu od naših vatrogasaca, DVD Šandrovac i VZO Šandrovac, te zamolbu od Hrvatskih šuma, njihovih lađara koji se takmiče na Maratonu lađa na Neretvi.“ Nastavlja sa čitanjem zamolbe DVD-a i VZO-a.

„Ja se sa takvim zamolbama još nikada nisam susretao, pa molim Načelnika da kaže par riječi da se vidi da li se što može pomoći što se tiče DVD-a Šandrovac i VZO-a Šandrovac.“

\*Načelnik Općine Šandrovac, Josip Dekalić: „Normalno da se može pomoći i to je i u planu. Mi smo njima povisili prihode tako da imaju više sredstava i to uopće nije nikakav problem. Samo mi njima ne možemo kupovati nikakve poklone. Oni su dobili za poklon sredstva za opremu i sve ostalo. S obzirom da imaju problema sa opremom mi smo već povisili sredstva koja im dajemo da imaju veće prihode. Mi možemo njima u ovom slučaju biti pokrovitelji ali što se tiče nekakvih poklona ili odličja to neka si kupe iz svojih redovnih prihoda.“

\*\*Predsjedavajući: „Da li se to radi o nekom određenom iznosu da to odmah ovdje riješimo, koliko i što, da ja to njima mogu reći?“

\*Načelnik Općine Šandrovac, Josip Dekalić: „Mi smo njima povisili sredstva za 30.000,00 kuna gore. Tako da je to već to. Ja jesam za proslavu, ali ne da se tu sada potroši previše novaca. Najvažnije je da oni imaju novca za opremu i taj dio smo mi njima već povisili. A njima bi i Županija trebala biti pokrovitelj.“

\*Pročelnica JUO Općine Šandrovac, Ivana Fočić: „Pokroviteljstvo ne mora biti samo u novčanim sredstvima. To može biti u korištenju poslovnog prostora ili usluga osoblja.“

\*\*Predsjedavajući čita zamolbu lađara Hrvatskih šuma koji se takmiče na Maratonu lađa na Neretvi.

\*Načelnik Općine Šandrovac, Josip Dekalić: „To sada prelazi svaku mjeru. Mi smo pomogli Agronautima kada su imali proslavu, a sada nas evo i šumari traže pomoć.“

\*\*Vijećnik Slaven Kurtak: „Mi sada u toj ekipi imamo jednog našeg mještanina, Štefana Gašparca, pa zato mislim da bi bilo lijepo da im bar na neki način pomognemo.“

\*Načelnik Općine Šandrovac, Josip Dekalić: „Onda 1.000,00 kuna dajemo, s obzirom da je i naš sumještanin u toj ekipi.“

\*\*Vijećnik Miroslav Sokolić: „Ja ovo slušam i ostao sam bez riječi, ne znam šta bi rekao. Ovo su zamolbe, gospodine Predsjedniče vijeća, koje ste trebali uvrstiti u Dnevni red. Kako mi pod aktualnim satom možemo donositi odluke kojima ćemo nekog sponzorirati? To vas je gospođica Pročelnica trebala upozoriti. A i Vi to morate znati, to ne može tako biti. Ne daj Bože da sam ja protiv bilo čega od ovog, ali to nije red, to se ne radi tako. Koja god je zamolba došla, od bilo koga, uvrstila se u Dnevni red i mi smo onda donosili odluku o tome hoćemo li ili ne usvojiti tu odluku.“

\*Predsjedavajući: „Ja sam u dogovoru sa Pročelnicom ovako dogovorio, da se ovo riješi pod Aktualnim satom.“

\*\*Vijećnik Damir Husnjak: „Što će biti sa igralištem za odbojku na bazenu? Dečki kažu da bi igrali, a pijesak je loš i nema crta, pa me zanima da li se to može riješiti?“

\*Načelnik Općine Šandrovac, Josip Dekalić: „Pijesak smo naručili da se doveze, a prošle godine su to igralište koristili gosti bifea na bazenu, pa bi to trebalo biti pod bifeom. Ali smo mi svejedno naručili kamion pijeska koji uopće nije došao. A one original trake za obilježavanje smo mi nekada imali ali netko ih je sasjekao. Što se pijeska tiče, ja ću već sutra nazvati i pitati zašto još nije stigao.“

\*\*Vijećnik Slaven Kurtak: „S koliko kuća raspolaže ili Općina ili Dom za starije i nemoćne što su ljudi dali Općini ili Domu za starije i nemoćne da budu u Domu?“

\*Načelnik Općine Šandrovac, Josip Dekalić: „Sa niti jednom. Sve je prodano.“

\*\*Vijećnik Miroslav Sokolić: „Dosta ljudi se je žalilo u posljednje vrijeme, da tamo u onom zavoju gdje je bio radar da je nešto tamo istjecalo na cestu. Sada je suho vrijeme i sada se to ne vidi da curi, hoće li po zimi opet biti tako i što to uopće je. Da li je to od starog naftovoda? Jer vidim da je tamo i ona trava izgorjela.“

\*Načelnik Općine Šandrovac, Josip Dekalić: „Sve je to sanirano. To je tzv. slana voda. Tu sada više ništa ne curi. Mi smo isto samo vidjeli da je počela trava žutiti. I kada sam nazvao INU oni su rekli da znaju za to i da je to neka slana voda. To se upumpava u bušotine i ide ovdje dolje od Šandrovca onom stranom prema Pohajdinom bunaru.“

\*Predsjedavajući: „Imam i ja pitanje za Načelnika. Recite mi gdje je stalo sa prostorijom iznad svlačionica nogometnog igrališta koja je dodijeljena braniteljima? Ja koliko znam lovci imaju potpisan ugovor o korištenju te prostorije.“

\*Načelnik Općine Šandrovac, Josip Dekalić: „Lovci su otišli iz te prostorije i nemaju više ništa sa njom.“

\*Predsjedavajući: „Ja sam bio gore i to je u lošem stanju, od kada su oni otišli i odnijeli sve svoje. Ne okrečeno je, ostavljeno je smeće i gore se sada ne može ništa održati. Nema stolova, nema ništa.“

\*Načelnik Općine Šandrovac, Josip Dekalić: „A nekakva radna akcija, branitelja na primjer, da se to počisti? Mi ćemo evo kupiti boju da se pokreči, još ja dam i gajbu pive ispred Općine. Ja za to nisam znao. Mi više nemamo ni ključeve od te prostorije. Neka gospodin Sokolić dođe i donese ključ i naši javni radovi će doći da se to malo počisti, to može biti riješeno već u toku ovog tjedna.“

\*Pročelnica JUO Općine Šandrovac, Ivana Fočić: „Ja molim gospodina Sokolića da onda dođe i potpisati ugovor koji ga čeka od trećeg mjeseca.“

\*\*Vijećnik Miroslav Sokolić: „Jel me netko zvao?“

\*Pročelnica JUO Općine Šandrovac, Ivana Fočić: „Je, rekli smo Vam.“

\*\*Vijećnik Miroslav Sokolić: „Ne sjećam se.“

\*\*Zamjenik općinskog načelnika, Željko Đipalo: „Mislim da smo mi na prošlom ili pretprošlom vijeću odobrili 20.000,00 kuna za Nogometni klub Šandrovac, zanima me što je sada napravljeno sa tim sredstvima? Vi ste rekli da ćete sa tim dovesti igralište u funkciju.“

\*Predsjedavajući: „Igralište će biti dovedeno u funkciju do jesenskog djela prvenstva. Znači selimo se na naš travnjak kakav god bio. Igralište se redovito kosi. A od tih 20.000,00 kuna mi smo bili primorani kupiti kosilicu sa čime se upravni odbor složio u ime kluba. Kosilica je koštala 16.200,00 kuna i od tih 20.000,00 kuna ostalo je 3.800,00 kuna koje će se utrošiti na farbanje golova i na sanaciju igrališta. U jesenski dio prvenstva se kreće na našem igralištu.“

\*\*Zamjenik općinskog načelnika, Željko Đipalo: „Pa dobro je li to sada dovoljno sredstava? Tih 4.000,00 kuna za saniranje igrališta. A bilo je toliko problema oko toga.“

\*Predsjedavajući: „To koliko imamo, sa time sada idemo u sanaciju i na takav teren kakav je od jeseni igrati. Sada ćemo pokušati sve skupa još malo poravnati, sa valjcima, sa radnom akcijom i tako je kako je.“

\*\*Zamjenik općinskog načelnika, Željko Đipalo: „Znači od onog saniranja što ste pričali da se bude širilo igralište i svi ostali planovi, to se ne bude napravilo?“

\*Predsjedavajući: „Tako je, od toga za sada ne bude ništa.“

\*Predsjedavajući zaključuje aktualni sat.

**Točka 2.**

**Usvajanje Zapisnika sa 9. sjednice Općine Šandrovac.**

U trenutku glasanja bilo je prisutno 8 vijećnika. Zapisnik sa 9. sjednice Općinskog vijeća Općine Šandrovac usvojen je sa 8 glasova ZA.

**(KLASA: 021-05/18-01/17, URBROJ: 2123-05-01-18-1)**

**Točka 3.**

**Usvajanje Odluke kojom se daje suglasnost za zajedničko sufinanciranje izvanrednog održavanja županijskih i lokalnih cesta u 2018. godini na području Općine Šandrovac.**

\*Načelnik Općine Šandrovac, Josip Dekalić, obrazlaže Odluku kojom se daje suglasnost za zajedničko sufinanciranje izvanrednog održavanja županijskih i lokalnih cesta u 2018. godini na području Općine Šandrovac.

\*\*Vijećnik Miroslav Sokolić: „Ja imam pitanje za Pročelnicu, da li je sukladno Zakonu da se potpiše ugovor, a onda se traži odobrenje Općinskog vijeća za izgradnju te ceste?“

\*Načelnik Općine Šandrovac, Josip Dekalić: „Predugovor.“

\*\*Vijećnik Miroslav Sokolić: „Koliko znamo u novinama je stajalo i pisalo da ste Vi potpisali Ugovor. I Vi ste to izjavili. Nigdje ne piše da je to predugovor. Ovo što Vi sada kažete ja to ne znam, ja znam samo što sam pročitao iz medija, i to u nekoliko navrata ste se lijepo hvalili da ste potpisali ugovor.“

\*Pročelnica JUO Općine Šandrovac, Ivana Fočić: „Potpisan je predugovor, upravo zbog toga što Vam piše i u članku 2. Odluke, ove koja je ispred Vas – da je okvirna cijena radova u iznosu 963.757,50 kuna. Znači to su Vam one projektantske cijene, međutim one realne cijene koje ćete dobiti u postupku javne nabave koju će provesti Županija, će biti sigurno niže od toga. Jer ponuđači su ti koji će ponuditi manje. Tako da će ona prava cijena biti utvrđena tek onda kada se provede postupak javne nabave koju će provesti Županija.“

\*Načelnik Općine Šandrovac, Josip Dekalić: „Onda će tek biti potpisan glavni ugovor.“

\*Pročelnica JUO Općine Šandrovac, Ivana Fočić: „Nadam se da ste zadovoljni sa odgovorom. Ono je više bio neki sporazum o namjeri. Ali to ja nisam radila, taj predugovor, tako da stvarno ne znam.“

\*\*Vijećnik Miroslav Sokolić: „Ja nisam zadovoljan tim Vašim odgovorom i zato Vas molim da mi to lijepo dostavite u pismenoj formi, gdje ćete mi dostaviti da je to predugovor koji je gospodin načelnik potpisao. Iz razloga što je isto tako se dogodilo na gradnji Doma za stare i nemoćne kada je isto tako također već potpisan ugovor sa izvođačem radova, a onda je nakon nekog izvjesnog vremena Općinsko vijeće donijelo Odluku da će to i to poduzeće biti imenovano kao izvođač radova.“

\*Načelnik Općine Šandrovac, Josip Dekalić: „To nije točno.“

\*\*Vijećnik Miroslav Sokolić: „Šta nije točno? Točno je to točno.“

\*Načelnik Općine Šandrovac, Josip Dekalić: „Gospodine Sokoliću, ne morate odmah povisivati glas. Ne bojimo se mi Vas.“

\*Predsjedavajući: „Ja vas sve zajedno molimo da se smirite i nemojte upadati jedan drugome u riječ, to nije u redu. I nemojte se provocirati, molim vas lijepo. Gospodinu Sokoliću ćete se očitovati pismeno na njegovo pitanje.“

U trenutku glasanja bilo je prisutno 8 vijećnika. Odluka kojom se daje suglasnost za zajedničko sufinanciranje izvanrednog održavanja županijskih i lokalnih cesta u 2018. godini na području Općine Šandrovac usvojena je sa 7 glasova ZA i 1 glasom SUZDRŽAN.

**(KLASA: 340-01/18-01/1, URBROJ: 2123-05-01-18-1)**

**Točka 4.**

**Usvajanje Programa raspolaganja poljoprivrednim zemljištem u vlasništvu Republike Hrvatske na području Općine Šandrovac.**

\*Pročelnica JUO Općine Šandrovac, Ivana Fočić obrazlaže Program raspolaganja poljoprivrednim zemljištem u vlasništvu Republike Hrvatske na području Općine Šandrovac.

\*Načelnik Općine Šandrovac, Josip Dekalić: „Ja smatram da moramo smanjiti hektare, sa tih petnaest koji se predlažu, koje osoba može kupiti. Jer u tom slučaju će doći malo jači igrač, koji će dati veće ponude, npr. Stočarstvo Raić i onda naši seljaci budu ostali izvješeni. Jer ovih 165 hektara, to je samo na papiru za zakup. U stvarnosti to nije tako. U stvarnosti imamo možda 60 hektara samo za zakup i za prodaju, i to ako i imamo toliko. Mi smo u svom prvom Programu za prodaju imali da se može kupiti najviše tri hektara i ja bi na tome i ostao.“

\*Pročelnica JUO Općine Šandrovac, Ivana Fočić: „Ne možete ostati na tih tri hektara. To ne znači da će osoba odjednom kupiti petnaest hektara, jer ako ste vi u prethodnim natječajima kupili samo jedan hektar, to znači da vam ostaju još samo dva hektara da možete nešto kupiti. Ova tri hektara će vam biti premalo. Stavite onda barem pet ili deset. Jer ljudi imaju već na privremenom korištenju određene površine i onda ćete morati raskidati ugovore. Jer ovdje se uzima u obzir i sve ono prijašnje što su ljudi kupili.“

\*\*Vijećnik Sven Perec: „Koji je način prodaje?“

\*Pročelnica JUO Općine Šandrovac, Ivana Fočić: „Nema još pravilnika, on je u izradi.“

\*\*Vijećnik Sven Perec: „Ovo je jedna od situacija gdje se ja moram složiti sa načelnikom da je petnaest hektara previše.“

\*Pročelnica JUO Općine Šandrovac, Ivana Fočić: „Neke općine daju npr. 25 hektara.“

\*\*Vijećnik Sven Perec: „Da, ali te općine imaju više zemlje. Ja mislim da bi se ovime stvarno zakinulo male poljoprivrednike i OPG-ove za pravo kupovine i zakupa neke zemlje koji se ne mogu boriti sa velikim OPG-ovima. Zanima me i koji je način cijene zakupa?“

\* Pročelnica JUO Općine Šandrovac, Ivana Fočić: „Ništa ne znamo, sve je to još u izradi. Mi smo dužni ovo napraviti, donijeti Program, a ne znamo kako ćemo raspolagati. Jer ti Pravilnici nisu nešto što radimo mi, nego Ministarstvo. I oni su isto tako to dužni donijeti u roku od šest mjeseci i to je hrvatski apsurd.“

\*Načelnik Općine Šandrovac, Josip Dekalić: „Ako mogu još ja nadodati. Za prodaju je najprije bilo predviđeno, kada smo mi prvi puta prodavali, 12.000,00 kuna za hektar, ali za cijelu Hrvatsku. To je bilo nepravedno do boli. U Šandrovcu, u Šašnjevcu 12.000,00 kuna po hektaru i u onoj ravnoj Slavoniji. E sada na naš zahtjev, koji smo mi stavili pred saborske zastupnike, sada je u izradi nešto drugo. Zadnja cijena je bila 20.000,00 kuna, sa 12.000,00 kuna je došlo na 20.000,00 kuna po hektaru. Sve u svemu to nije dobro.“

\*\*Vijećnik Slaven Kurtak: „To je sada država dala lokalnim samoupravama da raspolažu sa tim?“

\*Načelnik Općine Šandrovac, Josip Dekalić: „Da, ali oni budu određivali kako. Jer ovaj Program koji mi danas donesemo, on ide u objavu, onda Županija mora dati suglasnost, onda suglasnost mora dati državno odvjetništvo i tek onda ide u Ministarstvo poljoprivrede. Jer postoje tu i kriteriji sa čime se tko može baviti. Ne može sada doći netko tko nema ništa, tko je npr. automehaničar i sada će on uzeti zemlju u zakup. Znači u to može ići samo onaj tko se već bavi poljoprivrednom proizvodnjom i kome to treba. Moj prijedlog je da se stavi deset hektara po poljoprivredniku.“

\*\*Vijećnik Sven Perec: „Ja bih to načelno još smanjio. Iako tu nikada neće biti svi zadovoljni.“

\*Načelnik Općine Šandrovac, Josip Dekalić: „Ostavite deset, jer tu će biti i nešto za prodaju. Istina da ima više za zakup, ali te zemlje nema. To je samo na papiru zemlja.“

\*\*Vijećnica Biljana Solar: „Zašto se zbraja ono što već imamo, postojeći zakup i ovo?“

\*Načelnik Općine Šandrovac, Josip Dekalić: „To je takav Zakon i mi tu ništa ne možemo.“

\*\*Vijećnica Biljana Solar: „Jer imali smo pravo kupiti tri hektara, a što je sada sa tim. Ja sad više ništa ne znam.“

\*Načelnik Općine Šandrovac, Josip Dekalić: „Ali razlika je između zakupa i prodaje, to su dvije različite stvari i to se ne zbraja jedno sa drugim.“

\*Pročelnica JUO Općine Šandrovac, Ivana Fočić: „Samo kod prodaje se obračunava ono od prije i ovo novo i to je članak 60. Zakona. Jer što se tiče zakupa mi određujemo koliko će se kome dati. A što se tiče prodaje je 10 hektara maksimalno što se tiče kontinentalnog područja.“

\*\*Vijećnik Miroslav Sokolić: „To su takve bedastoće, kakvih svijet nema. Mi donosimo neke odluke o Zakonu, a ne znamo što ćemo donijeti. Mi sada moramo donijeti nešto što su nam oni natuknuli, a nemamo blage veze što će to biti. I tko će raspolagati i tko će donijeti odluku o tome. Ministarstvo može donijeti odluku da je zadužen načelnik općine da vrši prodaju ili zakup zemlje.“

\*Pročelnica JUO Općine Šandrovac, Ivana Fočić: „Ne gospodine Sokoliću, Povjerenstvo će biti sastavljeno od dva člana općinskog vijeća, od jednog vanjskog člana, geodeta i agronoma i jednog diplomiranog pravnika. To je sukladno Zakonu i to je odluka koju ćemo donositi u rujnu. Sada prvo ovo moramo donijeti. Vijeće je to koje raspisuje natječaje i za prodaju i za zakup, jer zakup je na 25 godina, dakle to je ozbiljan natječaj, nije to nešto bezveze. I općinsko vijeće je to koje odlučuje i dodjeljuje.“

\*\*Vijećnik Slaven Kurtak: „To mora biti zakup na 25 godina?“

\*Načelnik Općine Šandrovac, Josip Dekalić: „Da, tako je Zakon propisao. I to je dobro, da se ne radi svake godine.“

\*Pročelnica JUO Općine Šandrovac, Ivana Fočić: „Oni su nama sada dali rok od dvije godine za produljenje onih ugovora o privremenom korištenju, s time da se taj ugovor može i ranije raskinuti ako se ranije raspiše ovaj natječaj za zakup. Dugogodišnji zakup ljudima ne paše. U razgovoru sa strankama to im je malo čudno i predugo.“

\*\*Vijećnik Sven Perec: „To je previše godina.“

\*Pročelnica JUO Općine Šandrovac, Ivana Fočić: „Da, ali nema kraće. I mi se toga moramo držati.“

\*\*Vijećnik Sven Perec: „Da li se u ovaj nacrt mogu dodati članci, recimo da se zaštite mali poljoprivrednici, na način da se da prvenstvo kod kupnje i zakupa OPG-ovima koji nemaju nikakvu zemlju u posjedu u zakupu?“

\*Pročelnica JUO Općine Šandrovac, Ivana Fočić: „To ćemo staviti u natječaj. Znači, postoji špranca koje se ja moram pridržavati kod izrade ovog Programa. Špranca je na internetu i tamo ju možete naći. I to je nešto što ja moram imati sada, a što se tiče teksta natječaja, to ćemo napraviti sukladno, evo npr. ovoj Vašoj uputi. Znači ide se na to da mali imaju prednost i da se pogoduje njima, a ne velikima, te upravo Zakon ide u tom smjeru.“

\*\*Vijećnik Sven Perec: „Znači osim ovih čestica koje su ovdje navedene kao posebne čestice koje se ne mogu prodati, tko odlučuje da li je neka čestica za zakup ili za prodaju?“

\*Pročelnica JUO Općine Šandrovac, Ivana Fočić: „Mi smo morali dobiti suglasnosti od nadležnih tijela. To možete vidjeti na kraju ovog Programa, od koga smo mi pribavili suglasnosti. Ured državne uprave rekao je da je problem jedna čestica za koju je podnesen zahtjev za povrat imovine. Hrvatske šume su rekle, ove čestice ne mogu ići u prodaju to je šuma, šumsko dobro i to morate izbaciti van. Hrvatske vode su rekle kako se neke čestice koje prolaze njihovim dijelom mogu koristiti pod posebnim uvjetima, odnosno ne mogu se prodati. Hrvatski centar za razminiranje je rekao kako nemamo miniranih područja. Upravni odjel za graditeljstvo, Bjelovarsko – bilogorske županije, je rekao kako su nam određene čestice u građevinskoj zoni, znači isto tako se ne mogu staviti i rekli nam koje čestice moramo izbaciti van, točno određenom oznakom čestice.“

\*\*Vijećnik Sven Perec: „Ali one čestice koje nisu neke posebne, tko odlučuje da li se prodaju ili se daju u zakup?“

\*Pročelnica JUO Općine Šandrovac, Ivana Fočić: „To smo mi. Ja sam bila ta koja je napravila i raščistila ovu tablicu. Od tisuću i nešto čestica došli smo na 650 čestica. U pravilu oni ljudi koji imaju kod nas zemlju u privremenom korištenju, oni su zainteresirani i za kupnju. Neki će htjeti uzeti i u zakup, a ako će onda htjeti promijeniti, mi ćemo promijeniti. Mi smo ti koji sada to pišemo prema njihovim željama na neki način.“

U trenutku glasanja bilo je prisutno 9 vijećnika. Program raspolaganja poljoprivrednim zemljištem u vlasništvu Republike Hrvatske na području Općine Šandrovac usvojen je sa 6 glasova ZA i 3 glasa SUZDRŽAN.

**(KLASA: 320-01/18-01/3 , URBROJ: 2123-05-01-18-1)**

**Točka 5.**

**Davanje suglasnosti na Statut Doma za stare i nemoćne osobe Šandrovac.**

\*Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže promjene u Statutu Doma za stare i nemoćne osobe Šandrovac.

\*Pročelnica JUO Općine Šandrovac, Ivana Fočić: „Promjena Statuta se još mora ovjeriti i kod javnog bilježnika i biti evidentirana kod trgovačkog suda.“

\*\*Predsjedavajući: „Imam ja nešto za reći. Možemo li se vratiti na članak 31 koji je ranije bio članak 27., tijela ustanove i djelokrug njihovog rada, Upravno vijeće? Ja vam moram prenijeti kako smo mi kao sadašnja većina u Općinskom vijeću, imali sastanak i donijeli neke zaključke. Znači ovdje stoji kako Domom upravlja Upravno vijeće i kako Upravno vijeće ima pet članova. Upravno vijeće čine tri predstavnika osnivača, jedan predstavnik radnika zaposlenih u Domu i jedan predstavnik korisnika Doma, odnosno njegov skrbnik. Članove upravnog vijeća, predstavnike osnivača i korisnika, imenuje i razrješava Općinsko vijeće Općine Šandrovac. Predstavnici osnivača u Upravnom vijeću moraju imati najmanje završen preddiplomski ili diplomski studij i radno iskustvo na poslovima u djelatnosti socijalne skrbi, iznimno u drugoj društvenoj ili srodnoj djelatnosti. Ovako, naš zajednički stav, trenutne većine vijećnika je da se to mora promijeniti i to tako da predstavnici osnivača ne moraju imati završen ovaj preddiplomski ili diplomski studij i da to budu samo predstavnici iz ovog vijeća. Da li je to moguće da se promijeni u Statutu?“

\*Pročelnica JUO Općine Šandrovac, Ivana Fočić: „Ne, zato što u Zakonu o socijalnoj skrbi upravo ovako piše i tako određuje.“

\*Ravnatelj Doma za starije i nemoćne osobe Šandrovac, Damir Kolar, mag.ing.agr.: „Ne umanjujući ničiju sposobnost niti znanje, da ne bi mogao biti u upravnom vijeću, jer pretpostavljam da bi to mogao biti bilo koji član općinskog vijeća, ali nažalost ovo se sve veže i na Zakon o radu i na Zakon o socijalnoj skrbi, a Zakon o socijalnoj skrbi je akt koji je iznad Statuta. Ja osobno znam i vjerujem da bi to svatko od vas mogao raditi i donositi dobre odluke. Iako sve što je na Upravnom vijeću, bar 90% toga dolazi sa Općinskog vijeća, gdje se može komentirati, mijenjati i donositi neke druge odluke. Ono što ja kao ravnatelj odlučujem, to je ono do tih 20.000,00 kuna. Čak kad se radi i o zapošljavanju, prepušta se Upravnom vijeću i to je jedino što ne ide na Općinsko vijeće, izbor djelatnika. Mada bih ja kao ravnatelj to sam mogao birati, ja ne koristim tu mogućnost, iako sam ja odgovoran za rad i za ljude koji rade te poslove.“

\*\*Predsjedavajući: „Znači nemoguće je to promijeniti?“

\*Ravnatelj Doma za starije i nemoćne osobe Šandrovac, Damir Kolar, mag.ing.agr.: „Ja Vam to ne mogu odgovoriti, jer se sa te pravne strane ne mogu miješati.“

\*\*Predsjedavajući: „I do sada je to bilo tako? Ili?“

\*Pročelnica JUO Općine Šandrovac, Ivana Fočić: „To je tako od prvog Zakona o socijalnoj skrbi, od kada ja znam, sedam godina.“

\*\*Predsjedavajući: „Imamo ovdje još jednu stavku, članak 43 ranije 39. Ravnatelj se imenuje na mandat od 4. godine i ista osoba može biti ponovno imenovana za ravnatelja. Osoba imenovana za ravnatelja doma sklapa s Upravnim vijećem ugovor o radu u punom radnom vremenu na vrijeme od četiri godine. Osobi koja je imenovana za ravnatelja Doma istekom mandata, ako ne bude ponovno imenovana ravnateljem, Dom je dužan ponuditi sklapanje ugovora o radu za poslove za koje ispunjava uvjete. Mi tražimo da se izbaci ovo da se osobi koja je imenovana za ravnatelja, istekom mandata, ako ne bude ponovno imenovana ravnateljem Doma, Dom je dužan ponuditi sklapanje ugovora o radu za poslove za koje ispunjava uvjete. A sada mi recite, ako se dogodi da Vi ne budete ravnatelj slijedeće četiri godine, Dom Vam nađe posao, dođe drugi ravnatelj i njemu istekne mandat nakon četiri godine, pa i njemu Dom nađe posao, dokle to onda tako može ići?“

\*Ravnatelj Doma za starije i nemoćne osobe Šandrovac, Damir Kolar, mag.ing.agr.: „Moram priznati da je i to meni malo ne jasno i da sam i ja taj članak Zakona o socijalnoj skrbi čitao puno puta, ali netko je to tako sebi posložio. Jer taj dio je isto prepisan iz Zakona o socijalnoj skrbi. Možda u nekim domovima, koji su državni i gdje ima 60 – 100 zaposlenih, pa ako ravnatelj bude iz toga doma i tamo radi možda kao pravnik ili socijalni radnik kada mu istekne mandat, a nije izabran, oni su se osigurali da se mogu vratiti na te poslove. Za mene nema takvog posla, tako da se ne morate brinuti. Da li će se kasnije pojaviti neki ravnatelj, jer ravnatelj mora imati visoku stručnu spremu, da li će se možda pojaviti neki socijalni radnik u Općini Šandrovac, tada postoji mogućnost da se on vrati na to radno mjesto.“

\*\*Predsjedavajući: „Vi se nemojte smesti i samo radite svoj posao, mi nismo protiv Vas. Ja Vas molim gospodična Pročelnice da mi taj Zakon dostavite i da ja to malo vidim.“

Predsjedavajući u 21,30 sati proglašava stanku od 5 minuta.

U 21,35 sati nastavlja se dalje sa sjednicom Općinskog vijeća Općine Šandrovac.

\*\*Vijećnik Miroslav Sokolić: „Ovo je već treći put da je ovaj Statut na Dnevnom redu, ako se ja ne varam. Tražili smo vas, ja sam osobno tražio da nam se dostavi na uvid stari, original starog Statuta. Svi znadete kako izgleda original Statut. Ovo što smo mi dobili nije original Statuta. I što piše na internetu isto nije original Statuta. Ja sam pročitao taj vaš Statut na internetu koji je donesen 2006. godine, a ja koliko sam u vijeću taj Statut se nije mijenjao, ali ja nemam uvid i original stari Statut i niste nam ga dostavili ni dan danas. Dalje, tko donosi Statut? Donosi ga Upravno vijeće, jel tako?“

\*Pročelnica JUO Općine Šandrovac, Ivana Fočić: „Prijedlog Statuta donosi Upravno vijeće.“

\*\*Vijećnik Miroslav Sokolić: „A prijedlog? A znači Općinsko vijeće donosi Statut?“

\*Pročelnica JUO Općine Šandrovac, Ivana Fočić: „Tako je, Općinsko vijeće donosi Suglasnost na Statut.“

\*\*Vijećnik Miroslav Sokolić: „Ja sam to pitao zato što se je imenovalo novo Upravno vijeće Doma za stare i nemoćne osobe na prošloj sjednici, gospodin načelnik je to osporio, da to nije sukladno Zakonu, što je njegovo pravo i sve je u redu. On je dostavio očitovanje prema Ministarstvu uprave i Ministarstvo uprave sada traži dodatne podatke i dodatno obrazloženje. A da mi donesemo ovaj Statut, gotovo je, sve pada u vodu. Oni će se držati onoga „sukladno Statutu“. Isto također se takve stvari odnose i na Statut Općine Šandrovac, gdje stoji tamo da načelnik čini Skupštinu i tako dalje, ali dobro o tome ću više pod zadnjom točkom Dnevnog reda koju sam i tražio. Znači mene sada zanima, pošto nismo dobili, evo već treći puta, jer stalno su bile nekakve izmjene. Prvo ste nešto prešarali, pa sada ste nešto drugo prekrižili, a ja sam vas lijepo tražio original Statut koji je donesen i koji je pravovaljan. A vi jako dobro znadete i sami kako izgleda original Statut. Ne morate ga davati svima, evo pozovite me, Sokoliću dođi vidjeti na uvid. A ja ću onda uzeti ovaj vaš Statut i pregledati neke stavke koje mene zanimaju. Ako je to sve OK u redu. Vi ste maloprije rekli, kada vas je gospodin predsjednik vijeća Škudar pitao, da je to što se tiče tog Upravnog vijeća, da se odnosi na zadnjih šest godina i da je to sve sukladno Zakonu i da tako stoji u Statutu. A znadete i sami da tako nije donesena Odluka Općinskog vijeća. Znači da smo mi, a i vi, Upravno vijeće ili netko, prekršio Statut Doma za starije i nemoćne osobe. Ja vas sada lijepo molim da mi u pisanoj formi napišete i da se lijepo potpišete da li su do sada, u prethodnim periodima, Upravno vijeće birano sukladno Odluci Statuta. Znači članovi Upravnog vijeća Doma za starije i nemoćne osobe, da li su u dosadašnjoj praksi birani sukladno Statutu Doma za starije i nemoćne.“

\*\*Predsjedavajući: „Pročelnice, molim Vas da odgovorite.“

\*Pročelnica JUO Općine Šandrovac, Ivana Fočić: „Što se tiče Statuta, već smo Vam rekli i zadnji puta Vi ako ste htjeli Statut u pismenom obliku, mogli ste se najaviti kod Dajane ili kod Martine ili kod mene i doći. Ujedno, to je javni dokument i objavljen je na web stranici, što Vam je uneseno u prošlom Zapisniku, a i o tome smo Vam se očitovali, da je to javni dokument na stranicama Doma za starije i nemoćne osobe, a isto tako i na stranicama Općine Šandrovac. To je nešto što Vam je na webu. Ako hoćete u pismenom obliku dođite k nama pa ćemo Vam isprintati.“

\*\*Vijećnik Miroslav Sokolić: „Ja hoću da vidim stari Statut koji je uvezen i ovjeren kod javnog bilježnika, a ne ovo što piše na web stranicama.“

\*Pročelnica JUO Općine Šandrovac, Ivana Fočić: „Pa to Vam je to gospodine Sokolić.“

\*\*Vijećnik Miroslav Sokolić: „To i ja mogu prepraviti ako hoću.“

\*Pročelnica JUO Općine Šandrovac, Ivana Fočić: „Gospodine Sokoliću mi taj Statut dostavljamo na više mjesta, jel Vi to razumijete? A što se tiče samog donošenja Statuta, u članku 34 ranije 30. stoji kako Upravno vijeće Doma obavlja poslove u skladu s aktom o osnivanju, što znači da je netko nekad, jedno od tih vijeća, osnovao Dom za stare i nemoćne osobe Općine Šandrovac. Postojao je akt o osnivanju. Ja ne znam njegov tekst, jer ja u to vrijeme uopće nisam bila prisutna ovdje, ali su možda bili neki od članova vijeća. U tom aktu o osnivanju, koji nije napravljen bez veze, jer ga je radila javna bilježnica, znači to je akt koji je javnobilježnički. Prema tome, on ima određen tekst i tamo piše da je Upravno vijeće to koje donosi Statut u suglasnosti sa osnivačima. To nije izmislio niti Damir Kolar, niti načelnik, a bome ni ja jer sam ja ovdje preuzela poslove 2011. Jel Vam taj dio jasniji? Jer jednostavno postoji akt o osnivanju. E sad, Vi bi htjeli da se sve što je do sada bilo, da to ne postoji. Ali to ne ide tako, ti akti postoje. Postoje Pravilnici, postoje Odluke, postoji osamdeset sjednica Upravnog vijeća koje je netko odradio, napravio Zapisnike i donio Odluke. I to nije nešto što ćete vi sada odjednom baciti u vjetar zato što je došlo neko novo Upravno vijeće. Vi nastavljate sa radom jednako kao i Općinsko vijeće. Možete izmjene i dopune tih Odluka jedino raditi, radite ih, ja više nisam u Upravnom vijeću.“

\*\*Predsjedavajući: „Gospodine Kolar, zamoliti ću Vas sada, s obzirom da ovo vjerojatno neće proći, da mi dostavite u pisanom obliku članove Upravnog vijeća od osnutka Doma do sada. Jel možete to napraviti?“

\*Ravnatelj Doma za starije i nemoćne osobe Šandrovac, Damir Kolar, mag.ing.agr.: „Ne, ne mogu, gledajte, radi se o tome da sam ja ravnatelj, znači ja kao ravnatelj nisam taj koji predlaže Upravno vijeće, niti su te Odluke kod mene. To je sve kod predsjednice Upravnog vijeća jer je njih donijelo Općinsko vijeće. Ali mogu Vam se te sve Odluke iskopirati i pripremiti za slijedeću sjednicu Općinskog vijeća. To nije nikakav problem.“

\*\*Vijećnik Sven Perec: „Sukladno svemu iznesenom ja predlažem da odgodimo donošenje Statuta za slijedeću sjednicu Općinskog vijeća.“

U trenutku glasanja bilo je prisutno 9 vijećnika. Vijećnici Općinskog vijeća Općine Šandrovac odlučili su sa 5 glasova ZA i 4 glasa PROTIV da se odlučivanje o davanju suglasnosti na Statut Doma za stare i nemoćne osobe Šandrovac odgodi za slijedeću sjednicu Općinskog vijeća Općine Šandrovac.

**Točka 6.**

**Rasprava o žalbi Načelnika Općine Šandrovac na Odluke donesene na 9. sjednici Općinskog vijeća Općine Šandrovac.**

\*\*Vijećnik Miroslav Sokolić: „Ja bih se samo osvrnuo na ta dva zahtjeva za nadzor zakonitosti akata o radu vijeća Općine Šandrovac, što se tiče Upravnog vijeća i Nadzornog odbora komunalnog poduzeća Šandroprom. Mene zanima da li su te Odluke pravovaljane koje smo mi donijeli na tom vijeću do rješenja Ministarstva uprave ili su ne važeća?“

\*Pročelnica JUO Općine Šandrovac, Ivana Fočić: „Ona su i dalje važeća, sve dok Ministarstvo ne odluči drugačije. Ono je to koje će sada vršiti nadzor nad tim aktima i nad radom, zato što je ured državne uprave rekao da to nisu opći akti i ako postoji možda povreda Zakona, o tome će odlučivati upravo Ministarstvo uprave. Znači sutra ujutro ćemo pripremiti sve ove Odluke i poslati ih u Ministarstvo da se to okonča.“

\*\*Vijećnik Miroslav Sokolić: „Sad kad smo već kod Šanroproma, kad lomimo kamenje i drvlje da moraju biti ljudi sa visokom stručnom spremom Nadzorni odbor, zanima me, jer znam da u Zakonu piše da Skupština imenuje Upravu tog trgovačkog društva, gdje je jedini član Skupštine gospodin Dekalić, koji je imenovao Upravu gdje je jedini član uprave gospođica Sanela Paukovac. U Zakonu o trgovačkim društvima stoji da Skupština raspisuje natječaj za Upravu trgovačkog društva, gdje moraju biti visokoobrazovane osobe i između toga se bira Predsjednik uprave. Znači ovdje se traži dlaka u jajetu, ne da se da ovi ljudi uđu u Nadzorni odbor iako je do sada u Nadzornom odboru bila praksa da nije bila bitna stručna sprema. A ovdje gdje su daleko veće odluke koje donosi Skupština i Uprava, tog trgovačkog društva, načelnik odlučuje sam, što je protuzakonito i kako je to onda moglo proći do sada? A mi ćemo se i za to očitovati Ministarstvu uprave sigurno, pa ćemo vidjeti onda što će se oni očitovati o tome.“

\*Načelnik Općine Šandrovac, Josip Dekalić: „Mi imamo v.d., a ne Upravu. Znači vršitelja dužnosti. Gospodo, a kada bude raspisan natječaj onda mora biti visoka stručna sprema, pa će nam doći čovjek koji neće ništa raditi. Ovdje kod nas je vršitelj dužnosti, ona nam i vodi papire, posloženo je tako da nam je v.d. direktor i djelatnik te firme koji na taj način zarađuje svoju plaću. Kada bi mi imali društvo kao što su Komunalac Bjelovar, onda nam to ne bi bio problem i to bi već davno bilo riješeno. Ovako mi krpamo kako možemo da bi opstali ovdje na našem tržištu i na ovom jadnom poslu gdje moraš odrađivati sve. A vi se slobodno žalite, mi ćemo odgovoriti bez problema.“

\*\*Vijećnik Miroslav Sokolić: „Koliko mandata može biti v.d., koliko godina?“

\*Pročelnica JUO Općine Šandrovac, Ivana Fočić: „Zakonom nije određeno vremenski koliko.“

\*Načelnik Općine Šandrovac, Josip Dekalić: „Dok se ne smijeni.“

\*\*Vijećnik Miroslav Sokolić: „Znači ovdje se nije prekršio Zakon?“

\*Načelnik Općine Šandrovac, Josip Dekalić: „Gospodo, pa pišite.“

\*\*Vijećnik Miroslav Sokolić: „Pa pisat ćemo.“

\*Načelnik Općine Šandrovac, Josip Dekalić: „Nema problema i mi ćemo pisati.“

\*\*Vijećnik Ranko Ormanović: „Najbolje treba raspustiti Općinu i ne treba je.“

\*\*Vijećnik Miroslav Sokolić: „Nije to tako, raspustiti Općinu, ne slažem se s tobom. Neke stvari su se radile do sada kada je bila većina HSS-a onda se je moglo raditi što god se je htjelo, a sad kad to više tako nije, sad idemo lupati po Zakonu.“

\*\*Predsjedavajući: „Načelniče, a u čemu je problem? Jel se vi nečega bojite?“

\*Načelnik Općine Šandrovac, Josip Dekalić: „Molim? Molim? A čega se mi imamo bojati? Pa gospodo mi smo podložni kontroli non stop svi, svi smo mi kontrolirani. I mi se nemamo čega bojati.“

\*\*Vijećnik Miroslav Sokolić: „Imam još jedno pitanje, kada ste već spomenuli te kontrole. Zanima me, kada nismo prihvatili završni račun, Općinsko vijeće, vi ste tada bili dužni dostaviti, ne znam sada točno da li Ministarstvu uprave ili Ministarstvu financija da dođe revizija.“

\*Pročelnica JUO Općine Šandrovac, Ivana Fočić: „Da, i mi smo sve njih i obavijestili.“

\*\*Vijećnik Miroslav Sokolić: „I jel bila revizija?“

\*Pročelnica JUO Općine Šandrovac, Ivana Fočić: „Nije, pa mi smo njima sve dostavili i imamo dokaz da smo im dostavili.“

\*\*Vijećnik Miroslav Sokolić: „Dobro, pitam samo.“

\*Načelnik Općine Šandrovac, Josip Dekalić: „Gospodo, vi ste nešto pobrkali, jer završni račun je samo dat- na usvajanje. Nema tu nikakve Odluke, a vi i to kao i sve ostalo normalno izglasavate, što hoćete hoćete, što nećete nećete. A mi svaki taj financijski dokument šaljemo na reviziju i oni dobivaju sve.

Predsjednik općinskog vijeća Općine Šandrovac zaključuje sjednicu u 21,57 sati

Zapisničar:

Martina Bedeković

 **Općinsko vijeće općine Šandrovac**

 **Predsjednik općinskog vijeća**

 **Igor Škudar**